Bea Lingenfelder – Page 2 – Fashion, Passion and Rocking my world
By Bea Lingenfelder April 3, 2016 April 7, 2016 512 WordsLeave a comment
By Bea Lingenfelder April 3, 2016 400 WordsLeave a comment
Stellenbosch. – Prof. Bassey Antia van die Universiteit van We-Kaapland (UWK) het Donderdag in Stellenbosch nuwe insig oor die veeltaligheidskwessie in die onderrigveld gegee.
Antia, hoof van die linguistieke departement by die Universiteit van Wes-Kaapland, het by Stellenbosch Universiteit (SU) sy stem dik gemaak oor hoe belangrik dit is dat studente se kennis getoets moet word in hul huistaal.
Volgens Antia, is die meeste taalkwessies se probleme gegrond op veeltaligheid wat nie vir studente aangebied word nie. Hy stel voor dat taal as 'n hulpbron en instrument gebruik word vir toegang tot kennis, eerder as net 'n kommunikasiemedium.
Antia fokus hoofsaaklik op die onderrig van matriek- leerlinge.
"'n Vraestel wat nie in jou moedertaal is nie, toets nie die student se kennis regverdig nie. Dus word die student se potensiaal nie ten volle geakkommodeer en ontwikkel nie," sê Antia.Volgens hom kan die student vrae beter beantwoord as hy dit in sy huistaal kan formuleer, want dit is 'n makliker proses op kognitiewe vlak.
"As jy nie die student akademies akkommodeer nie, word die evaluering van die student se kennis verhinder," sê hy.
Antia spreek die kwessie aan of matriekvraestelle in Suid-Afrika ook in ander tale beskikbaar moet wees. Hy bevraagteken gepubliseerde studies wat beweer dat ander tale nie geskik is om matriekvraestelle in te publiseer nie.
"Om inligting in 'n ander taal as jou huistaal te verkry, vorm 'n nadeel vir die student en sy akademiese kennis," sê hy.
Dr. Ludwig F. Punt, kurrikulumbestuurder van die Metropool Noord- onderwysdistrik, sê dat dit ideaal sal wees as alle studente hul onderrig in hul huistaal kan kry, maar daar is nog te veel nadele in die implimentering daarvan.
"Daar is wel enkele skole wat huistaalonderrig op grondslagfase gee, maar dan slaan die onderrigtaal oor na Engels. Hierdie proses veroorsaak dat die kind taalkundig baie deurmekaar is," sê Punt.
Volgens Punt is een van die grootste probleme dat ander Afrika-tale nie oor genoeg vakterminologie beskik om suksesvol daarin te onderrig nie.
"Daar is byvoorbeeld in wiskunde nie woorde in Xhosa wat gebruik kan word nie," sê hy.
Dit is volgens hom onmoontlik om in al die Suid-Afrikaanse tale onderrig te gee en matriekvraestelle te laat skryf, omdat daar net nie genoeg hulpbronne in daardie tale is nie: "Daar is onder meer nie genoeg onderwysers om elkeen in sy moedertaal te onderrig nie."
Punt noem dat kandidate wie nie Afrikaans of Engels as huistaal het nie, in die afgelope matriekeksamens "met 'n 5 %- taalkompensasie gehelp is".
'n Opmerklike verandering wat deesdae al hoe meer kop uitsteek, is dat ouers verkies om hul kinders in Engels te laat onderrig en om Xhosa eerder net as 'n huistaalvak te neem. Die rede hiervoor, volgens Punt, is dat Engels 'n meer toeganklike taal in die akademiese wêreld is en ook meer voordelig is vir die kind se toekoms. As gevolg daarvan is daar sprake dat kinders van die grondslagfase af in slegs Engels of Afrikaans gaan onderrig word, sodat hulle die basis van wetenskaptaal eerder in Engels of Afrikaans kan leer.
Die oplossing vir Punt se waarnemings is volgens Antia dat die onderrigstelsel 'n goeie demonstrasie van kognitiewe voordele van veeltaligheid benodig wat die verhouding tussen die student se kennis-evaluasie en taal kan vasstel.
"Die student moet verkieslik meer as een taal as 'n vak neem, maar op grond van hul kennis in velde soos wetenskap wat evalueer word, is dit belangrik om die student tot sy volle kennispotensiaal te ontwikkel," sê hy.
Antia se kern vraag wat hy by die gehoor laat, is dat 'n mens jouself ten alle tye moet vra: "Sal ek my kennis sodoende kan verbeter?" En is waarop 'n suksesvolle generasie se toekoms gebaseer word. – Bea Lingenfelder
By Bea Lingenfelder April 3, 2016 April 7, 2016 619 WordsLeave a comment
Onder een van haar pa se pette kruip 'n kortdaat-dame uit wat vertel dat sy dit verkies om ná oggendure haar oop toekoms aan te pak en hoekom jy haar nie sommer sal sien 'n traan pik nie. Agter Lisa Lottering, 'n studentejoernalis, lê 22 jaar vol hartsmense, seesand… en memes.
Hoewel sy nie daarvan hou om in groot groepe oor koeitjies en kalfies te gesels nie, is sy in haar natuurlike habitat tussen vriende.
Robyn Lategan, haar beste vriendin van graad agt, vertel dat Lisa op die eerste dag van hoërskool eerder alleen met haar foon in die hand teen Hoërskool Stellenberg se muur geleun het. Robyn kan nou vir Lisa op geen ander manier voorstel nie, omdat Lisa se foon haar handelsmerk geword het.
Memes– dís deel van ­Lisa se DNS.
"Haar hele lewe bestaan uit memes, foto's en emotikons wat haar boodskap oordra. Sy's skreeusnaaks. Sy het 'n manier om selfs 'n negatiewe storie om te swaai," sê Robyn.
Lisa se fotolêer op haar foon lyk soos 'n toepassing waar jy memes kan aflaai: Een waar sy op die vloer lê, 'n ander met 'n sneesdoekie oor haar gesig. Dit is meestal unieke uitdrukkings van haarself, want niemand bemeester emosionele uitdrukkings so goed soos Lisa nie. Sy het 'n aanslag met woorde wat haar Instagram-profiel ophelder.
Lisa sit gemaklik met 'n paar stylvolle tekkies aan, alhoewel jy haar maklik met 'n paar Sissy Boys kan omkoop. Eintlik enige skoene, dis haar swakheid. Haar ma vertel tydens hulle uitstappies na die winkel, draai hulle brieke aan by Stuttafords, maar haar modestyl reflekteer ook in winkels soos Cotton on, Factorie en Mr. Price. Robyn beaam dit: "Sy wil dit nie erken nie, maar Lisa is eintlik 'n vreeslike 'meisie'. Sy hou van mooi aantrek en het vir elke uitrusting bypassende skoene."
Lisa het as kind reeds haar hardnekkige houding aangeleer. As die enigste dogter met twee broers moes sy haar man staan. Haar ma, Paulina, sê egter dat Lisa dit eerder verkies het om tussen die meisietjies te speel, al het sy en haar broers 'n hegte verhouding.
"Sy is baie streng met haar jonger boetie, daardie tipiese ouer-suster-figuur. Maar tussen-in die gestry, sit hulle langs mekaar ingeryg as die klok half sewe vir 7de Laan slaan."
Met 'n eerlike knik, bieg Lisa dat sy nie een is wat maklik jammer sê nie, maar dit beteken nie sy kyk haar eie foute mis nie. Sy ontken nie dat sy nie hardkoppig is nie, maar sy staan beslis vir niemand terug nie.
"Ons [Robyn en Lisa] stry oor die simpelste goed, een keer op skool het ons vir twee weke nie met mekar gepraat nie, oor 'n pakkie suurwurms," bieg Robyn.
Sy is net nie 'n baie emosionele mens nie, want jy sien, die woord "jammer" is nou nie 'n potensiële baanbreker vir 'n Instagram-opskrif nie. Eerder iets wat neig na "#sorrynotsorry".
Lisa huil nie sommer nie, behalwe as dit by honde kom. As jy haar oorlede Misty noem, pluk jy 'n teer snaar in haar hart. Volgens haar oudste broer, Gerchwen, dink hy nie dat die familie Lisa al ooit sien huil het nie, al weet hy sy's nie 'n klip nie.
"Ek raak heeltemal te ongemaklik in emosionele situasies, al is die meeste van my vriende oor-emosioneel. As mense huil, troos ek hulle met 'n klop op die skouer. Mense irriteer my maklik, veral in die oggend, ek moet eers kans kry om te ontdooi met 'n koppie koffie. Ek hou daarvan om alleen te wees," verduidelik Lisa.
Lisa is iemand wat jy soos 'n naartjie moet afskil: deel vir deel en as jy by die binnekant uitkom, leer jy haar skyfie vir skyfie ken. Eers dán besef jy sy is 'n soete en genotvolle ervaring.
Die atmosfeer wil-wil nog rustig raak, toe klap Lisa dit weg met 'n gil en sug. Bo ons is 'n sokkerwedstryd tussen Liverpool en… wie gee om; Lisa stel net belang in die rooi-geklede mans wat soos LED-liggies oor die veld flits. Sy bieg dat sy sokker eers net vir Cristiano Ronaldo gekyk het, maar die rooi hemde het met elke wedstryd haar hart al hoe vinniger laat klop.
Benewens haar entoesiasme oor Liverpool, het sy self ook sokker gespeel, asook netbal, maar moes as gevolg van 'n knie-operasie haar sport belangstelling maar op die skerms uitleef.
"Kruisligamente is 'n euwel."
Lisa is op haar gelukkigste by die see. Sy en haar jonger boetie gaan graag saam.
"Dit laat my rustig voel, en of daar nou baie of min mense is, ek en my gedagtes kan ure op die sand spandeer. My boetie is net so lief vir die see en omdat ek so besig is met my kursus, gebruik ek die geleenthed om saam met hom tyd te spandeer. Dis my 'treat'. Dan is dit alle fone af, maar net partykeer, tot ek weer 'n lekker idee kry."
Lisa stel belang om in navorsingsjoernalistiek te gaan, maar haar kursus laat haar 'n ander deuntjie begin sing. Sy glimlag senuweeagtig terwyl sy sê dat sy nou eers wil fokus om die kursus deur te kom.
"Ek glo God sal vir my 'n paadjie uitlê as die tyd reg is. My plan is om 'n internskap by Smile-fm te doen. So I got that going for me, which is nice."
Agter al die gesegdes en foto's, het Lisa 'n streng waardesisteem waarby sy hou. God en haar familie bly eerste en deur elke individuele verhouding wat sy met iemand het, leef sy haar waardes en morele op haar manier uit. 'n Lojale vriendin is sy beslis, en haar helpende hande stuit vir niks. Die avonuurdier binne haar kom gereeld na vore met 'n hashtag of twee van bergklim-, put-put- of stampkar-uitstappie. Verder sien jy haar in haar element op sosiale media. Eintlik is Lisa haar éie element, en haar éie emotikon, én haar eie toepassing. Sy is éie aan haarself.
Gaan kry vir jou die Lisa-app, nou.
(Foto: Lauren Klaasen)
By Bea Lingenfelder April 3, 2016 April 7, 2016 1,006 WordsLeave a comment
By Bea Lingenfelder February 28, 2016 April 7, 2016 607 WordsLeave a comment
By Bea Lingenfelder February 28, 2016 April 7, 2016 387 WordsLeave a comment
Kaapstad. – Net soos die EFF gisteraand die staadsrede (SONA) met luide onderbrekings verlede jaar herhaal het, so voel talle ekonome dat pres. Jacob Zuma sy munte ook nie genoeg sedert 2015 omgedraai het nie.
Volgens Mmusi Maimane, DA-leier, het SONA "geen vertroue by die burgers van Suid-Afrika aangemoedig nie." Maimane het aan eNCA gesê dat Zuma dieselfde planne vir onder meer die begroting, reeds verlede jaar voorgestel het, maar geen implimentering of vordering het daarvan gekom nie.
Een van die prominente kwessies wat Zuma in sy toespraak bespreek het, was om aan die begroting te sny, maar voorstelle soos die sny aan oorsese reise, duur etes en onthale, gaan nie 'n groot impak op die begrotingstekort maak nie," beweer Maimane. "As ons vir die ekonomie 'n ommekeer wil vind, sal daar dapper keuses gemaak moet word."
Verder het die onderwerp van Suid-Afrika wat net een hoofstad moet hê, nóg menigde vrae onbeantwoord gelaat.
"Zuma wys jou net die kop-kant van die muntstuk, wat op 'n positiewe noot eindig. As daar na één hoofstad verander word, gaan die infrastruktuur van die ander voormalige hoofstad moontlik 'n wit olifant word; dit veroorsaak dat ander probleme opduik." Dit is een van die gevolge wat aan die stert-kant van die muntstuk lê, volgens Johann Marais, 'n onafhanklike finansiële adviseur.
Marais sê ook die Internasionale Monetêre Fonds (IMF) en Wêreld-bank wat voorspel dat Suid-Afrika se ekonomie met minder as een persent hierdie jaar sal groei, gaan 'n definitiewe uitdaging wees om Suid-Afrika nie rommelstatus te gee nie. "Met die huidige wisselkoers en droogte-nood, is dit problematies dat die in- en uitvoer van voedsel en mediese goedere op 'n aanhoudende ritme ons finansieel kan uitdroog." Volgens Kabous le Roux van Cape Talk, het die rand se waarde gedurende die staadsrede gedaal vanaf R15,70 teenoor die Amerikaanse dollar en R17,81 teenoor die euro, tot R15,84 teen die dollar en R17,95 teen die euro.
Zuma het kwessies soos "Pay back the money" en "Fees must fall" ontduik toe hy sê dat dit in die begrotingstoespraak op 24 Februarie bespreek sal word. Daar word gevolglik groot druk op die huidige minister van finansies, Pravin Gordhan, geplaas. "Wat ons nodig het, is planne en hopelik kry ons volgende week by die minister van finansies 'n groter aanduiding in daardie opsig," sê dr. Christo Wiese, nie-uitvoerende direkteur van Steinhoff International, aan Netwerk24.
Maynardt Krüger, voormalige adjunkvoorsitter van die DA-Jeug in die Stellenbosch distrik en Studente Raad van die Universiteit van Stellenbosch, sê "Fees must fall" moet met 'n geloofwaardige perspektief aangespreek word. "Vir my as 'n student is dit onregverdig teenoor die jeug dat ons onsself elke dag in 'n omgewing bevind waar daar onnodige haat onder mekaar gekweek word, maar waar iets soos befondsing vir tersiêre onderrig, binne 'n sekere tydperk uitgesorteer kan word."